**Vammaisten henkilöidenoikeuksien LAUSUNTO**

**neuvottelukunta**

 6.4.2018

Liikenteen turvallisuusvirasto

Trafi

kirjaamo@trafi.fi

Viite: TRAFI/196233/03.04.03.00/2017

**Asia: Lausunto taksiliikenteen hinnan määräytymisen perusteiden ilmoitusvelvoitetta koskevien määräysten tarpeellisuudesta sekä kokonaishinnan määräämisen tarpeellisuudesta ja kokonaishinnan määrästä.**

Vammaisten henkilöiden oikeuksien neuvottelukunta VANE haluaa huomauttaa, että määräysluonnoksessa ei ole riittävällä tavalla huomioitu **YK:n vammaisten henkilöidenoikeuksista koskevan yleissopimuksen velvoitteita**. Suomi on ratifioinut sopimuksen kesällä 2016 ja se on osa kansallista lainsäädäntöämme.

Sopimuksen artikla 9 esteettömyys ja saavutettavuus edellyttää, että sopijamaa toteuttaa asianmukaiset toimet varmistaakseen, että vammaisilla henkilöillä on muiden kanssa yhdenvertainen pääsy fyysiseen ympäristöön, kuljetukseen, tiedottamiseen ja viestintään, muun muassa tieto-ja viestintäteknologiaan ja -järjestelmiin, sekä muihin yleisölle avoimiin tai tarjottaviin järjestelyihin ja palveluihin sekä kaupunki-että maaseutualueilla.

Lisäksi artiklassa 20 säädetään henkilökohtaisesta liikkumisesta ja siinä edellytetään, että sopimuspuolet toteuttavat tehokkaat toimet varmistaakseen vammaisille henkilöille mahdollisimman itsenäisen henkilökohtaisen liikkumisen

Myös **yhdenvertaisuuslaki** edellyttää vammaisten henkilöiden saattamista yhdenvertaiseen asemaan palveluiden käyttäjinä. Yhdenvertaisuuslaki sisältää muun muassa palvelun tarjoajalle velvoitteen tehdä asianmukaiset ja kulloisessakin tilanteessa tarvittavat **kohtuulliset mukautukset,** jotta vammainen henkilö voi yhdenvertaisesti muiden kanssa asioida sekä saada yleisesti tarjolla olevia palveluita. VANE muistuttaa, että pelkästään yhdenvertaisuuslain perusteella elinkeinoharjoittajalle yksittäistapauksissa syntyä velvoite ryhtyä vamman edellyttämiin kohtuullisiin mukautustoimenpiteisiin ei sinällään korvaa tai poista viranomaisen velvollisuutta varmistaa asetettavan lainsäädännön yhdenvertaisuuden tavoitteiden toteutumista.

**Tällä perusteella VANE katsoo, että on välttämätöntä antaa taksimatkan hinnoittelusta määräys (vaihtoehto a), suositus ei riitä. VANE katsoo myös, että Trafin tulisi antaa määräys kokonaishinnasta ja että 150 euroa enimmäishinta on liian korkea. VANE ehdottaa rajaksi 50 euroa (vaihtoehto a).** Vammaiset ihmiset ovat hyvin pienituloisia.

Edellisten lisäksi VANE pitää välttämättömänä, että määräyksessä **huomioitaisiin vammaisten henkilöiden mahdolisuudet saada tosiasiassa yhdenvertaisesti tieto taksimatkan kokonaishinnasta (sisältäen myös esim. avustamisesta aiheutuvan mahdollisen lisämaksun). Vammaisten apuvälineistä ei saisi myöskään periä lisämaksua.** Vammaiset ihmiset eivät aina suinkaan matkusta vain vammaispalvelulain mukaisilla kuljetuspalveluilla, vaan maksavat osan matkoistaan itse. Toimintarajoitteisissa ihmisissä on myös henkilöitä, jotka eivät kuulu vammaispalvelulain piiriin ja joutuvat käyttämään paljon taksia. Vammaisten ihmisten joukossa on paljon henkilöitä, jotka eivät joko voi lukea tai eivät hahmota tai ymmärrä taksin sivuille kiinnitettyjä ilmoituksia. **Siksi kuljettajan tulisi aina varmistaa vammaisten ja muiden toimintarajoitteisten asiakkaiden kohdalla, että heillä on tieto matkan koknaishinnasta.**

Perustelumuistiossa todetaan myös, ettei määräys kokonaishinnasta koskisi Kelan tai kunnan maksamia matkoja, koska asiakas ei näissä voi vaikuttaa palveluntarjoajan valintaan. VANE haluaa huomauttaa, että tulevaisuudessa näiden matkojen kustannuksista vastaa **maakunta**, ei kunta. Lisäksi tulevassa **valinnanvapauslainsäädännössä** yksi vammaisten palvelujen järjestämistapa on **henkilökohtainen budjetti,** jossa tavoitteena on nimenomaan varmistaa asiakkaan mahdollisuus valita palvelun tuottaja ja vaikuttaa saamansa palvelun sisältöön. VANE katsoo, että perustelumuistiota tulee täsmentää tältä osin.

VAMMAISTEN HENKILÖIDEN OIKEUKSIEN NEUVOTTELUKUNTA

Eveliina Pöyhönen Merja Heikkonen

puheenjohtaja pääsihteeri